Uredba Komisije (ES) št. 243/1999

z dne 1. februarja 1999

o spremembi uredb (ES) št. 478/97 in (ES) št. 20/98, ki določata pravila za izvajanje Uredbe Sveta (ES) št. 2200/96 o predhodnih odobritvah in pomoči organizacijam proizvajalcev

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], spremenjene z uredbo Komisije (ES) št. 2520/97 [2] in zlasti člena 48 Uredbe,

ker člen 2(2) Uredbe Komisije (ES) št. 20/98 [3] določa, da se pomoč, s katero se krijejo stroški za ustanavljanje in delovanje organizacij proizvajalcev, ki se jim podeli predhodno odobritev, določi na osnovi njihove tržene proizvodnje; naravne katastrofe lahko v določenem letu povzročijo hiter padec tržene proizvodnje; da bi se v takšnih primerih izognili drastičnemu znižanju pomoči ES organizacijam proizvajalcev, ki se jim podeli predhodna odobritev, saj bi to lahko ogrozilo njihovo delovanje,je potrebno omejiti znižanje tržene proizvodnje, ki se upošteva pri izračunu pomoči; to omejitev je treba določiti glede na donos in povprečne cene, ki so jih organizacije proizvajalcev, ki jim je bila podeljena predhodna odobritev, ali njihove članice, dosegale v obdobju treh let pred letom katastrofe, in mora biti določena tako, da upošteva običajna nihanja v proizvodnji zaradi vremenskih razmer; v primeru Portugalske se mora tako določena tržena proizvodnja prav tako uporabiti za izračun odobrene pomoči v skladu s členom 14(7) Uredbe (ES) št. 2200/96;

ker člena 2(2) in 5(1) Uredbe Komisije (ES) št. 478/97 [4] določata dva različna datuma za izvrševanje načrtov odobritve; zaradi doslednosti naj se za pričetek izvrševanja katerega koli načrta odobritve določi en sam datum;

ker so ukrepi, predvideni s to uredbo, v skladu z mnenjem Upravljalnega odbora za sveže sadje in zelenjavo,

SPREJELA NASLEDNJO UREDBO:

Člen 1

Uredba (ES) št. 20/98 se spremeni:

1. naslednji odstavek 3 se doda členu 1:

"3. V primeru naravne katastrofe, ki jo prizna pristojni državni organ, se šteje, da tržena proizvodnja v smislu odstavka 2 obsega vsaj 70 % povprečne teoretične vrednosti, ki je enaka:

- območju, ki pripada organizaciji proizvajalcev, kateri je bila podeljena predhodna odobritev in ki je v letu naravne katastrofe posejano z zadevnim proizvodom, pomnoženo s:

- povprečnim donosom in povprečno ceno, ki so ju organizacija proizvajalcev ali njene članice za zadeven proizvod dosegle v obdobju treh let pred naravno katastrofo, ali, kjer država članica tako odloči, ki sta bila dosežena na istem proizvodnem območju v obdobju treh let pred katastrofo."

2. naslednji odstavek se doda členu 13:

"V primeru naravne katastrofe, ki jo prizna pristojni portugalski organ, se člen 1(3) te uredbe uporablja za izračun tržene proizvodnje za namene člena 14(7) Uredbe (ES) št. 2200/96."

Člen 2

Člen 5(1) Uredbe (ES) št. 478/97 se črta.

Člen 3

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 1. februarja 1999

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 346, 17.12.1997, str. 41.

[3] UL L 4, 8.1.1998, str. 40.

[4] UL L 75, 15.3.1997, str. 4.

--------------------------------------------------